明日夜雨陡凉復次前韻呈時舉
作者：范成大
朝代：宋

paragraphs: 幽懷青松獨，直道黄楊閏。
懶從褦襶子，遮日干主進。
閉戶友千載，脫簡理秦燼。
秋熱出意表，誰云法天運。
摧頹如鎩翮，何暇賈餘俊。
願從青溪仙，飛下二千仞。
撇波嘯長風，鏖暑陷其陣。
茲行病未能，暍卧何時振。
一雨忽破慳，江湖發封印。
天公如仲尼，亦念季路慍。
團扇未全疎，短檠差可近。
細字讀蠶眠，揩眼眩燈暈。
明當呼我友，乘凉蹳游軔。
賡詩代僕吶，非敢翫强韻。